Șoferii de TIR vor primi 200 de lei pe zi pentru mâncare
Se dau 200 de lei pe zi! Astăzi, Parlamentul României a adoptat o lege care prevede acordarea unei indemnizații de hrană în valoare de 40 de euro/zi, echivalentul a 200 de lei, pentru șoferii români de TIR afectați de întârzierea aderării la Spațiul Schengen.
Inițiativa a fost propusă de unii parlamentari liberali și a fost aprobată vineri, 22 martie 2024. Aceasta implică stabilirea unei indemnizații de hrană pentru a compensa consecințele negative asupra activității de transport cauzate de întârzierea aderării la Spațiul Schengen. Vizează, totodată, modificarea și completarea Legii nr. 227/2015 privind Codul fiscal.
Proiectul de lege prevede că "lucrătorii mobili prevăzuţi în Hotărârea Guvernului nr. 38/2008 privind organizarea timpului de muncă al persoanelor care efectuează activităţi mobile de transport rutier, cu modificările ulterioare, beneficiază, pe lângă prestaţiile suplimentare acordate conform Legii nr. 53/2003 privind Codul muncii, de o indemnizaţie de hrană acordată de angajator pentru salariaţii proprii, astfel cum este prevăzut în contractul de muncă sau în regulamentul intern, pentru a compensa efectele negative asupra activităţii economice a sectorului de transporturi generate de întârzierea aderării la Spaţiul Schengen.
Indemnizaţia de hrană prevăzută la alin. (1) se acordă în limita a echivalentului în lei a 40 euro/zi şi este deductibilă fiscal, în condiţiile legii".
Compensație pentru șoferii de TIR afectați de întârzierea aderării la spațiul Schengen
În expunerea de motive, inițiatorii proiectului legislativ menționează că "prezenta lege instituie un set de măsuri, cu valoare compensatorie, ca urmare a pierderilor semnificative aferente sectorului de transporturi din România din cauza tergiversării aderării la Spațiul Schengen".
Este vorba despre sume netaxabile. Însă numai dacă acestea de încadrează în următoarele plafoane:
- în ţară, 2,5 ori nivelul legal stabilit pentru indemnizaţie, prin hotărâre a Guvernului, pentru personalul autorităţilor şi instituţiilor publice, în limita a 4 salarii de bază corespunzătoare locului de muncă ocupat;
- în străinătate, 2,5 ori nivelul legal stabilit pentru diurnă, prin hotărâre a Guvernului, pentru personalul român trimis în străinătate pentru îndeplinirea unor misiuni cu caracter temporar, în limita a 4 salarii de bază corespunzătoare locului de muncă ocupat.
Plafonul aferent valorii a 4 salarii de bază corespunzătoare locului de muncă ocupat se calculează prin raportarea celor 4 salarii la numărul de zile lucrătoare din luna respectivă.
Iar rezultatul se multiplică cu numărul de zile din perioada de delegare, detașare sau desfășurare a activității în altă localitate, fie în țară sau în străinătate.
Orice alte indemnizații sunt stabilite de directori conform actului constitutiv
Indemnizațiile și orice alte sume de aceeași natură, altele decât cele acordate pentru acoperirea cheltuielilor de transport și cazare primite pe perioada deplasării în altă localitate, atât în țară cât și în străinătate, în interesul desfășurării activității conform raportului juridic, sunt stabilite de directori conform actului constitutiv, contractului de administrare sau mandat, directorii care își desfășoară activitatea în baza contractului de mandat conform legii, membrii directoratului la societățile administrate în sistem dualist și ai consiliului de supraveghere conform legii, precum și de manageri, conform contractului de management prevăzut de lege, pentru partea care depășește plafonul neimpozabil:
- în străinătate, 2,5 ori nivelul legal stabilit pentru diurnă, prin hotărâre a Guvernului, pentru personalul român trimis în străinătate pentru îndeplinirea unor misiuni cu caracter temporar, în limita a 4 remuneraţii prevăzute în raportul juridic.